Russie

'A **Federazione Russe** ( ), chiamate comunemènde pure **Russie** ( ), jè 'nu state ca se spànne 'mbrà l'Europe e l'Asie.

Cu 'na grannèzze de 17.075.200 chilometre quadrate, 'a Russie jè l'entità statale cchiù granne d'u munne. Confine cu Norveggie, Finlandie, Estonie, Lettonie, Lituanie, Polonie, Bielorussie, Ucraine, Georgie, Azerbaigian, Kazakistan, Cine, Mongolie e Coree d'u Nord; 'nzieme ad 'a Cine jè ô State ad 'u munne cu 'u cchiù granne numere de confine (14). 'A Russie tène pure de le confine marittimie cu 'u Giappone (attraverse 'u mare de Ochotsk) e le State Aunìte (attraverse ô stritte de Bering). Jè vagnate a nord ovest da 'u mar Baltiche, a nord da 'u Mare Glaciale Arteche, a est da l'oceane Pacifiche e a sud da 'u mar Gnure e da 'u mar Caspio. Combrende pure l'exclave de Kaliningrad, combrese 'mbrà Mar Baltiche, Polonie e Lituanie. Cunde cirche 142,7 miglione de crestiáne. 'A capitale jè Mosca.

Cumme prengepàle successore de ll'Aunìone Sovieteche, 'a Russie jè angore 'nu state cu 'na granna 'nfluenze polìteche, specialmènde a lle 'nderne d'a CSI, ca combrende totte le pajèsere de ll'ex Aunìone Sovieteche tranne le ttrè repubbleche baltiche, Lettonie, Estonie e Lituanie, ca se sonde lìbberate da l' occupazione sovieteche jndr'ô 1991- ed 'a George.

Jndr'à lle prime anne d'u XXI sèchele l'economje ha presendate tasse de crescite 'mbrà le cchiù ìrte a levèlle globbale, tande ca 'a Russie jè conziderate une de le quàtte pajèsere a cui ce ste penze cu l'acronime BRIC. 'A crise finanziarije 'ndernazionale s'ète fatte però ccu sende duramènde accumenzanne da ll'autunne 2008, mettenne n'dubbie assaje de le certezze pigghiate jndre 'nu decennie de spannamènde.

## Storie

### Prime d'a Russie de Kiev
 

Jndr'à lle sèchele precedènte 'a nascite de Criste le vaste terre d'a Russie meridionale èrene javitàte da popule indoeuropèe (de cui èrene probabbilmènde 'a terre d'origgene) cumme le Scite, a cui pigghieranne 'u puèste le Sarmate e, jndr'à ll'ìrte Medioève, le slave; jndr'à vanne ca cchiù nnande avrà a devendà 'u cindre d'u future state russe, ce ète 'u bacine de Mosca, pè assaje timbe prime d'u X sèchele javitàrene crestiáne de ceppe finniche o lituane.

'Mbrà 'u III ed 'u VI sèchele de l'ere crestiáne, le steppe subbìrene, a junele successive, le 'nvasiune de popule nomade guidate da tribbù bellicose ca acchiavane ccu arrive jndr'à ll'Europe occidentale. Fù 'u case, pè esembie, de le Unne e de le Avare. 'Nu popule turche, le Cazare, ha guvernate 'a Russie meridionale durande 'u VIII sèchele; fùrene preziose alleate de lle 'Mbere Bizzandine e honne condotte deverse uerre condre le califfate arabe.

### 'A Rus' de Kiev

Da 'u VII sèchele, le Slave costituirene 'a maggioranze d'a popolazziune jndr'à Russie occidentale e chiane chiane assimilarene le tribbù ugro-finniche ca se iacchièvane già jndre quèdde vanne, cumme le Merja, le Murome e le Mescere. A metà d'u IX sèchele 'nu gruppe origgenarie d'a Scandinavie, le Variaghe, pigghie 'u ruole de élite dominande jndr'à capitale slave de Novgorod. Pure ce l'elemènde etniche de le Variaghe s'ète confuse jndre picche timbe jndr'à maggioritarie popolazziune slave, 'a dinastie da lòre espresse jè rumate ad 'u potere pè deverse sèchele, durande le quale s'ète affiliate ad 'a Chiese ortodosse de Bisanzio. 'A capitale ha state trasferite a Kiev jndr'ô 882.

Jndre stu periode, 'u termine "Rhos" o "Rus'" inizie ccu esse referite a le variaghe e, cchiù nnande, pure a lle slave ca javitàvane 'a reggione. 'Mbrà 'u X ed 'u XI sèchele 'a Rus' de Kiev devende ô state cchiù granne d'Europe e une de le cchiù prospere, grazzie ad 'a soje posiziune commerciale 'mbrà Europe e Asie. L'aperture de nuève vije commerciale cu l'Oriende ad 'u timbe de le Crociate ha condrebbuìte ad 'u decline e ad 'u squasciamènde d'ô state de Kiev jndr'ô curse d'u XII sèchele, devendate cchiù grave dope 'a muèrte, jndr'ô 1132, d'u figghie de Vladimiro II Monomaco.

### Le 'nvasiune de le popule asiateche

Jndr'à lle sèchele XI e XII, le sembre cchiù frequènde 'ngursione de popolazziune turche, cumme le Kipciak e le Peceneghe, purtarene le popolazziune slave d'u sud a spustarse verse le reggione d'u nord, canosciute cumme Zales'e. Le state de Novgorod e Vladimir-Suzdal devendarene cumme de le erede d'a Rus' de Kiev jndr'à lle territorie settendrionale, mendre 'u medie curse d'u Volga jè finite sutte 'u condrolle d'ô state islameche d'a Bulgarie d'u Volga.

Cumme assaje otre reggione de l'Eurasie, quiste territorie honne state 'nvase da le Mongole, ca jndr'ô 1240 squasciarene Kiev. Canosciute cchiù nnande cu'u nome de Tartare, le Mongole se penze ca honne guvernate le vanne meridionale e cendrale d'a Russie de ôsce a die pè cirche ttrè sèchele, timbe duranne 'u quale le varie putendate d'u luèche sonde state dependente d'u lòre Khanate de l'Orde d'Ore. Le territore d'a Ucraine e d'a Bielorussie de ôsce a die fùrene 'ngluse jndr'ô Gran ducate de Lituanie e jndr'à Polonie, 'nu fatte ca ha differenziate ucraine e bielorusse da le otre popolazziune russe.

Cumme jndr'à lle Balcane e jndr'à ll'Asie Minore, 'u longhe guverne de le nomade ha retardate ô sveluppe economiche e sociale d'u paise. Peraltro, Novgorod e Pskov reuscirene a retaglià 'nu certe stuezze de autonomije, ca le preservò da assaje prubblème e assaje atrocità de chidde timbe. Jndr'ô XIII sèchele, 'u signore de Novgorod Aleksandr Nevskij ha respinde le svedese e le cavaliere teutoneche ca acchiavane ccu colonizze 'a reggione.

### 'A Moscovie

Cu Ivan I (1332 - 1341) 'u Granducate de Mosca accumenze a devendà 'u cchiù 'mbortande prengepate russe. Ô state russe 'ngendrate sus a Mosca, condrariamènde a lle 'Mbere Bizzandine, ca ère 'a soje fonde de ispiraziune polìteche e releggiose, fu capace ccu sopravvive e ccu organizze 'na proprie rescosse, riuscenne 'nfine a sottomettere le soje nemice e pigghià le lòre territorie. Dope 'a Cadute de Costantinopoli jndr'ô 1453, 'a Russie moscovite rumase l'uneche state crestiáne sus 'a frondiere oriendale de ll'Europe, tande ca ha revendecate, n'qualità de Terze Rome, l'eredità de lle 'Mbere Romane d'Oriende.

Angore sutte 'u dominie de le mongole e cu 'u lòre consense, 'u Ducate de Mosca inizie ccu afferme 'a soje 'nfluenze sus 'a Russie occidentale a ll'inizie d'u XIV sèchele. Assistite d'a Chiese ortodosse russe e d'a rinascite spirituale purtate da San Sergio de Radonež, jndr'ô 1380 'a Moscovie sconfisse le tartare jndr'à Battagghie de Kulikovo. 

A ll'inizie d'u XVI sèchele, ô state moscovite jè reuscite ccu pigghie de nuève totte le territorie russe perse dope a lle 'nvasiune de le Tartare. Jndr'ô condembe, s'ète reuscite pure ccu protegge le reggione a le confine meridionale da le attacche purtate da le Tartare d'a Crimee e da le otre popolazziune turche. Le nobile, a cui ère congesse 'na tenute da le sovrane, fùrene obbligate ccu serve jndr'à ll'esercite. 'U sisteme de le congessiune divene une de le base de ll'esercite nobiliare a cavadde.

### 'A Russie de le zar

Jndr'ô 1547 Ivan IV (ditte 'u Terribile, 1533-1584) ha state 'ngoronate prime Zar de Russie. 'A parole *zar* derive da 'u latine *Caesar*, *cognomen* de Gaio Giulio Cesare ca avève finite pè innecà 'u "cape" pè andonomasie. Duranne 'u proprie longhe regne, Ivan occupe Kazan' ed Astrachan' luènghe 'u Volga e trasforme 'a Russie jndre 'nu state multietneche. Ridusse 'u potere de le boiare, ca èrene le segnore feudale, danne inizie a 'nu state autocrateche. Ad 'a soje muèrte jè seguite 'nu periode de turbolenze dovute a le tendative de le boiare de recuperà 'u potere luàte e pure a ll'ingerenze polacche.

Prime d'a fine d'u sèchele, le cosacche russe avèvene stabbilìte le prime 'nzediamènde jndr'à Siberie occidentale. A metà d'u XVII sèchele se iacchievane 'nzediamènde russe jndr'à Siberie oriendale, jndr'à Čukotka, luènghe 'u jume Amur, ss 'a coste d'u Pacifiche. 'U stritte 'mbrà 'u Nord Americhe e l'Asie fù scuperte jndr'ô 1728 da Vitus Bering, 'nu esplorature danese ca fatijave pè le zar.

Dope 'u Periode de le Torbide 'nghiane sus a 'u trone 'a dinastije de le Romanov, 'u prime membre de lòre ca jè devendate zar ha state Michele Romanov jndr'ô 1613. 

Pitre 'u Granne, sus a 'u trone da 'u 1682 ad 'u 1725, sconfisse 'a Svezie jndr'à Granne uerre d'u nord, costringennole a lassà Ingrie, Estonie e Livonie; proprie jndr'à Ingrie ha state funnate 'na nuève capitale, San Pietroburgo. Pitre jè riuscite ccu 'mborte culture e nuève idee da ll'Europe occidentale, riuscenne ccu modernizze 'nu paise seriamènde arretrate, jndre cui l'istitute feudale d'a servitù d'a glebe ère angore vive e vitale. 

Sutte 'u regne de le Zar d'a dinastie Romanov, 'a Russie devende une de le cchiù 'mbortande putènze europee, canosciute cumme Russie 'Mberiale, ammudernate e sembre cchiù spannùte verse est, partenne da 'u XVIII sèchele. 

L'inizie d'u XX sèchele ha viste però 'na diminuzione de lle 'mbortanze d'a Russie; mundave 'u scondente jndr'à lle crestiáne, a cause de le dure condiziune de vite jndre 'nu State ca tenève angore aspette totalitarie e ca ère pesantemènde 'mbegnate jndr'à lle vicende d'a prime uerre mundiale.

### 'A rivoluzione russe e l'Aunìone Sovieteche

Totte quiste evende devendarene drammatecamènde cchiù grave jndr'ô 1917 quanne 'a rivoluzione de febbrare, d'ispiraziune borghese, squasce combletamènde 'u regime zariste de Nicola II ed 'a seguende Rivoluzione d'ottommre fàce 'nghianà ad 'u potere 'u partite bolsceviche sutte 'a guide de Vladimir Il'ič Ul'janov ditte Lenin. 

Le anne ca seguirene, fine ad 'u 1922, honne viste 'a battagghie 'mbrà l'esercite sovieteche, la accussìditte Armate Russe, organizzate e cumannate da Lev Trockij e le varie esercite ca se refacevane ad 'u potere zariste, le Armate Vianghe.

Jndr'ô 1922 ha state funnate l'Aunìone de lle Repubbleche Socialiste Sovieteche (abbreviate jndre URSS), de cui trase ccu fàce parte pure 'a Repubbleche Russe. 

Lenin jndr'à vite soje ha sufferte pè 'na serie de 'nfarte, ca purtarene ad 'a soje muèrte jndr'ô 1924. Dope 'na piccele battagghie pè 'u potere, 'a guide de ll'Aunìone Sovieteche ha state conzolidate jndr'à lle mane d'u dittatore Iosif Džugašvili, ditte Stalin. 'U regne brutale de Stalin jè costate miglione de vittime, 'mbrà lle quale oppositore polìteche, canosciute o sospettate, e ufficiale militare ca sonde state giustiziate o esiliate jndr'à Siberie duranne le Granne Purghe Staliniane de le anne trende.

A seguite d'a vittorie Sovieteca sus 'a Germanie Naziste, duranne 'a seconne uerre mundiale, l'Aunìone Sovieteche se sarebbe sveluppate jndre une de le dò putènze dominande d'a Uerre Fridde, devendanne accussì 'u prengepàle avversarie ideologgeche de lle State Aunìte. Le dò naziune accumenzarene 'na longhe battagghie sciupolìteche pè ìu condrolle de le core e de le mende d'u Terze Munne accumenzanne d'a Crise de Suez d'u 1956. Le sovieteche ccrejarene 'u Patte de Varsavia pè opporse ad 'a NATO, e le dò vanne se 'mbarcarene jndre 'na longhe e costose corse pè accumugghià 'u cchiù granne numere possibbele de arme nucleare.

Jndr'ô 1962 cu 'a crise de le missile de Cuba, 'u leader sovieteche Nikita Khruščëv ed 'u presidente statunitense John Fitzgerald Kennedy honne raggiunde 'u punde cchiù ìrte d'a crise 'mbrà le blocche sovieteche e americane, cu 'u posizionamènde de base missilisteche a Cuba n'seguite a lle 'mbarghe 'nferte ad 'a stesse da parte de le State Aunìte, e jndre 'nu cchiù granne ambite de conflitte ideologgeche ed economeche 'mbrà lle dò schieramènde. Le sovieteche honne fatte pure accumenzare 'a corse ad ô spazie lancianne ô Sputnik 1, 'u prime satellite ad orbità 'ndorne ad 'a Terre, e facènne devendà 'u colonnelle Jurij Gagarin, 'u prime crestiáne a viaggià jndr'ô spazie.

### Squasciamènde d'u comunisme e nascìte d'a Federazione Russe

Ad 'a fine de le anne uèttande 'u leader sovieteche Michail Gorbačëv ha 'ndrodotte de le reforme cumme 'a *[[glasnost]]* ed 'a *[[perestroika]]*, me quèste mesure non ge fùrene capace de prevenì 'u squasciamènde de ll'Aunìone Sovieteche, dope 'nu fallite colpe de state militare jndr'ô 1991. 

'A RSFS Russe ha dichiarate 'a soje 'ndependenze 'u 12 novèmmre d'ô stesse anne, cumme Federazione Russe. Quèste 'ndependenze fù recanosciute ufficialmènde 'u 26 decèmmre 1991, 'nzieme a quèdde de le otre de le ex repubbleche sovieteche, dope ca 'u Soviet Supreme avève decretate 'u squasciamènde de ll'URSS. Pè 'u fatte ca ère 'u prengepàle erede de ll'Aunìone Sovieteche, 'a Russie ha da quidde mumènde acchiate de mandenè 'a soje 'nfluenze globbale, me jè state ostacolate da difficoltà economeche.

## Polìteche

'A Federazione Russe jè 'na democrazie federative cu 'nu presidente, elette derettamènde pè 'nu mannate de sèje anne, ca tènt 'nu assaje granne potere esecutive. 'U presidente, ca jàvite jndr'ô Cremlino, nomine le cchiù ìrte careche ufficiale d'ô state, combrese 'u prime ministre, ca ha dda essere appruvate d'a Duma, 'a camere vasce d'u parlamènde. Ce 'a Duma respinge pè ttrè vote 'a candidature proposte, 'u presidente pòte decretà 'u scioglimènde de quiste. 'A Duma pòte appruvà 'na mozione de sfiducie ad 'u guverne a maggioranze assolute, me 'u presidente pòte manifestà 'u soje dissense; ce 'a Duma approve endre ttrè mise n'otra mozione de sfiducie, 'u presidente pòte scacchià 'mbrà l'accettaziune de le dimissiune d'u guverne ed 'ô scioglimènde de ll'assemblèe. 'U presidente pòte far passà quacche decrete, senze 'u conzense d'u parlamènde; jè 'u cápe de le forze armate e d'u conziglie naziunale de sicurezze. Le forte putere de cui jè titolare honne determinate 'na definiziune d'a forme de guverne russe cumme "presidenzialisteche".

'A Russie tène 'nu parlamènde bicamerale. L'Assemblee Federative o *Federalnoe Sobranie* conziste jndre 'na camere ìrte canosciute cumme Conziglie Federative (*Sovet Federacii*), comboste da 178 delegate ca fàcene 'nu servizie quadriennale (ognune de le 89 suddivisiune amministrative tène 'u diritte de nominà dò de lòre), e jndre 'na camere vasce canosciute, appunde, cumme Duma de State (*Gosudarstvennaja Duma*) ca combrende 450 deputate, pure lòre n'careche pè quàtte anne. 'A nuève legge elettorale prevede 'a distribuzione de le segge 'mbrà le liste ca honne superate sus a 'na scale naziunale ô sbarramènde d'u 7%.

### Suddivisiune d'a Russie

'A Russie jè scucchiáte jndre 83 *[[suggette federale d'a Russie|suggette federale]]*, accumugghiate jndre 7 *[[destritte federale]]*. Le suggette federale pòtene ccu esse *[[repubbleche d'a Russie|repubbleche]]*, *[[Kraj d'a Russie|Kraj]] *, *[[Oblast' d'a Russie|oblast]]*, *[[Cetate federale d'a Russie|cetate federale]]* o *[[Circunnarie autonome d'a Russie|circunnarie autonome]]* (*okrug*).

## Sciugrafije

'A Federazione Russe se spanne sus a 'na granna vanne de ll'arèe settendrionale d'u supercontinènde eurasiateche e pè quiste mutive canosce 'na granna varietà de paisagge e clime. 'U territorie, scucchiáte solitamènde jndre Russie europee e Russie asiateche, appartène ad 'a Reggione biosciugrafeche boreale.

### Territorie

'U territorie russe jè generalmènde monotone, essenne costituite pè 'a cchiù granna vanne da spannutisseme chianure e da rilieve assaje debole; vanne monduose accidendate se spànnene, pratecamènde, sule jndr'à lle confine d'u spazie russe, 'nzigne a lle confine meridionale (catène d'u Caucaso, monde de ll'Altaj) e jndr'à ll'estreme oriende, ce jè 'nvece 'na vanne assaje accidendate da 'u punde de viste sciuloggeche. Da totte le vanne, escluse le estreme vanne meridionale, se pòtene ccu tremìnde assaje bbuène le signe d'u glacialisme, ca jè state une de le cchiù putende fattore de quagghiamènde d'u territorie russe de ôsce a die. 
'A massime elevazione jè raggiunde jndr'à catène d'u Caucaso da 'u monde Elbrus (ìrte 5.642 m). 

'A quase totalità d'a vanne europee, accussì cumme 'a Siberia occidentale, jè costituite da chianure; sonde scucchiáte, tande ca parene 'na asse de simmetrie, d'a catènde monduose de lle Urali. Mendre 'a vanne europee (chiamate Vascechiane Sarmatiche) jè spesse 'nderrotte da assaje piccele rilieve (Rialte Cendrale Russe, Alture de Mosca, Alture d'u Volga 'mbrà lle cchiù granne), 'a chianure d'a Siberia occidentale jè 'na vanne chiatte n'mode formidabbele, quiste jè 'nu fatte ca origgene prubblème granne assaje de drenagge de le acque (ca pure, pè le caratteristeche climateche, non ge sonde assaje). 

'A Siberia cendrale coincide pratecamènde cu 'u sterminate altochiane omonime, ca, pure ce tène ìrtezze modeste ('u punde cchiù ìrte se iacchie a 1.700 metre ad 'u soje estreme nord) se spànne su a quase quàtte miglione de chilometre quadrate. 'A Siberia oriendale e l'estreme Oriende russe sonde vanne 'nvece prevalentemènde monduose, generalmènde assaje accidentate, ca pòtene arrevà ad ìrtezze notevole (se pòte arrevà a le 5.000 metre jndr'à lle massime cime d'a Kamčatka). L'estreme oriende, in particolare, se iacchie sus 'u confine 'mbrà 'a placche eurasiateche e quèdde nordamericane (jndr'à vanne de le monde Čerskij e de le monde de Verchojansk) e 'mbrà quèdde eurasiateche e quèdde pacifiche, ca scè in subduzione d'abbasce ad 'a prime origgenanne catène monduose (Catène Cendrale e Oriendale d'a Kamčatka, monde de le Coriacchi) e arche insulare (isole Curili).

Le coste se spànnene pè assaje decine de migliaie de chilometre e sonde prevalentemènde vasce tranne ca jndre quacche vanne revolte a ll'oceane Pacifiche. Assaje sonde le bacine marine ca vagnane le coste: ad ovest 'a Russie se affaccie pè 'nu piccele tratte sus 'u mar Baltiche, mendre ad est 'u Pacifiche forme le granne bacine d'u mare de Ochotsk e d'u mare de Bering; 'a longhe fasce costière artiche se spànne jndre gruèsse penisole assaje tozze ('mbrà le cchiù granne quèdde d'u Tajmyr, de Gyda e de Jamal) ca formane le bacine d'u mar Vianghe, mare de Kara, mare de Laptev, mare d'a Siberia Oriendale.

Le prengepàle isole sonde 'a Novaja Zemlja, 'a Terre de Frangìsche Gesèppe, le Isole d'a Nuève Siberie, l'Isole de Wrangel e, sus 'a vanne pacifeche, le Isole Curili e Sachalin.

### Idrografije

Le relevànde dimenziune territoriale russe ed 'a redotta frammendaziune de lle vanne se reflettene jndr'à presenze de jume 'mbrà lle cchiù granne d'u munne, cumme lunghezze, portate d'acque e grannèzze d'u bacine idrografeche. 

Le cchiù granne jume russe sonde 'u Volga, ca drène 'nu gruèsse stuezze d'a vanne europee d'u territorie, e le ttrè granne jume siberiane: l'Ob', 'u Enisej ed 'a Lena, a lle quale se pòtene cundà, pure ce cu dimenziune lievemente 'nu picche cchiù piccele, l'Amur ed 'a Kolyma. Al de fòre de quiste jume, de relevanze munniale, ce stonne otre decine de jume de lunghezze cchiù granne de le 1.000 km: jndr'à Europe se spànnene le bacine d'u Dnepr, d'u Don, d'a Pečora, d'a Dvina Settendrionale e Occidentale e, 'mbrà lle affluènde d'u Volga, 'a Oka ed 'a Kama; jndr'à vanne asiateche 'mbrà le cchiù granne ce stonne 'a Tunguska Chietrose e 'Nferiore, l'Angara, 'u Vitim, 'a Indigirka, l'Olenëk, 'u Taz.

Parlanne de le laghe, facènne 'na eccezziune pè le dò cchiù granne, ca se iacchiene jndr'à lle confine meridionale (mar Caspio e Bajkal), le cchiù granne se iacchiene jndr'à vanne europee; sonde mediamènde picche profunne, viste 'a debbole movimendaziune d'u territorie (Ladoga, Onega, Il'men', laghe de le Ciudi). Jndr'à lle granne chianure siberiane sonde 'nvece assaje spannùte le vanne paludose. Assaje 'mbortande, jndr'ô panorame russe, sonde le bacine artificiale, alcune de le quale de relevanze mundiale, origgenate da 'ô sbarramènde de le cchiù granne jume pè raggione energeteche.

## Economije

Cchiù de 'nu decennie dope 'u squasciamènde de ll'Aunìone Sovieteche jndr'ô 1992, 'a Russie stè ôsce a die tendanne de sveluppà 'na economije de mercate e de conzeguì 'na crescite economeche cchiù conzistènde. Dope 'u 1992, l'economije russe, n'precedenze pianifecate e condrollate da le autorità cendrale, subbì 'na severe condraziune pè cinghe anne, mendre guverne e parlamènde non ge riuscivane a porre n'essere le necessarie reforme e l'andiquate strutture 'ndustriale d'u paise affrondàve 'nu serie decline.

### Settore Primarie
Jndr'ô settore primarie ogne attività jè assaje sveluppate. 'Mbrà quèste s'honne da signalà l'agricolture ('mbrà le cchiù granne produttore mundiale de cereale), l'allevamènde (prengepalmènde bovine) ed 'a pesche (prime produttore mundiale).
Pure 'a produzione de legname jè fiorènde, grazzie a le numerose e granne foreste spannùte sus a totte 'u territorie. Se coltivane cereale e patate.

### 'Ndustrie
Le 'ndustrie russe, dope 'u quasciamènde de ll'Aunìone Sovieteche, stè tendanne 'nu prucesse de transizione economeche pè passà da 'na economije de tipe comuniste a 'na economije de tipe cchiù capitaliste. Dope 'u periode de El'cin, cu Putin 'a Russie stè turnanne ad 'u capitalisme de state, specialmènde jndr'ô settore energeteche, pigghianne o esproprianne le attività de le oligarche. Pure ce 'a Russie sije 'mbrà le cchiù granne produttore d'u munne de cereale ed 'u paise cchiù pescose, 'a soje 'ndustrie jè carente jndr'ô settore alimendàre ed 'ô State jè costrette a 'mbortà granne quandetà de alimendàre. Assaje sveluppate sonde 'nvece le settore chìmeche, petrolchìmeche, militare e meccaneche, grazzie a lle granne resorse minerarie ed energeteche spannùte jndr'à lle granne assaje territorie russe. Avanzate sonde pure le 'ndustrie aeromobbele e aerospaziale (sveluppate specialmènde n'precedenze da ll'URSS).

## Demografije

Pure ce 'a Russie sije state signate da vere e proprie catastrofe demografeche (jndr'ô 1917-1922 n'seguite ad 'a rivoluzione, jndr'ô 1931-1932 pè 'a carestie provocate d'a collettivizzaziune forzate de le terre, jndr'ô 1941-1944 causate d'a seconne uerre mundiale), 'a crescite d'a popolazziune jndr'ô periode sovieteche jè sciute nnanze cu 'nu ritme veloce veloce, specialmènde pè l'immigraziune forzate da le otre repubbleche sovieteche. Le crestiáne passarene da le 91 miglione d'u 1914 a le 116 d'u 1950 a le 147 d'u 1989. Me da ll'inizie de le anne novande 'a popolazziune jè diminuite fine a sfiorà le 143 miglione de crestiáne jndr'ô 2005, pè poi scennere angore de cchiù a 142 miglione (stime 2008). 'A raggione d'a diminuzione d'a popolazziune jè le 'ngremènde demografeche devendate assaje negative (-0,61% jndr'ô 2003); le conzistènde flusse migratorie n'ascite (tedesche verse 'a Germanie, ebree verse Israele, russe ce vonne acchianne fatije verse l'Europe occidentale) sonde state parzialmènde combensate jndr'à lle urteme anne da 'u retorne de russe o russofone da lle otre ex-repubbleche sovieteche. 

'A Russie jè scarsamènde populate ce se cunde 'u rapporte ad 'a soje assaje granne estenzione; 'a denzetà d'a popolazziune jè cchiù ìrte jndr'à vanne europee d'a Russie, jndr'à vanne de le mundagne de le Urali, e jndr'à vanne sud-orientale d'a Siberia. 'A Federazione Russe ospite assaje defferènde gruppe etneche e popolazziune indiggene. Cchiù de ll'80% d'a popolazziune jè comboste da Russe etneche, 'u reste combrende Baschire, Cecene, Ciuvasce, Cosacche, Evenke, Tedesche, Ingusce, Yupik, Ebree, Calmucche, Careliane, Coreane, Mordvine, Ossete, Taimyre, Tatare, Tuvane, Jakute e assaje otre.

'A mortalità 'nfandile (1,65%) jè angore assaje ìerte respette a ll'Occidente; 'a speranze de vite de le uèmmene (59 anne) jè assaje vasce e resulte de ben 13 anne 'nferiore a quèdde de le fèmmene.

'A lènga russe jè l'uneche lènga ufficiale de state, me le singole repubbleche honne spesse fatte devendà 'u lòre lèngagge native co-ufficiale cu 'u russe.

## Sciuggetáte

### Releggione

Pure ce stàve l'ateisme de state d'u passate regime comuniste sovieteche 'na percenduale ca jè variande 'mbrà 'u 16 ed 'u 30% d'a popolazziune se dichiare atèe o agnosteche.

'U crestiánesime ortodosse, rappresendate d'a Chiese ortodosse russe, jè 'a releggione tradiziunale d'u popule russe e quèdde ôsce a die cchiù spannùte.
'A seconne releggione pè spannemènde jè l'Islam, presènde specialmènde 'mbrà lle gruppe etneche turche. Sonde presènde pure segnefecative minoranze de protestande, cattoleche, buddhiste, 'nduiste. 'A combonènde neopagane jè de difficile quandificaziune.

## Crestiáne e gruppe famuse

## Note


## Bibbliografije
* Richard Pipes. **A Russie. Potere e sciuggetáte da 'u Medioève ad 'u squasciamènde de ll'ancien régime.'' Leonardo editore, Meláne, 1992. ISBN 88-355-0136-9.
* Nicholas V. Riasanovsky. ''Storie d'a Russie''. Bompiani, Meláne, 1992. Cu capitole sus 'a Russie contemboranèe de [[Sergio Romano]], pp. 595-628. ISBN 88-452-1848-1.
* Giuseppe D'Amato. **U Diarije d'u Cangiamènde*. Urss 1990 – Russie 1993. Greco&Greco editori, Meláne, 1998. ISBN 88-7980-187-2
* Giuseppe D'Amato. *L’EuroSogne e le nuève Mure ad Est*. L’Aunìone europee e 'a dimenziune oriendale. Greco&Greco editori, Meláne, 2008. ISBN 978-88-7980-456-1
* Limes. *'A Russie jndr'ô sciùeche*. 6-2004.
* Sergio Salvi. *Totte le Russie.* Ponte alle Grazie. Firenze. 1994. ISBN 88-7928-249-2. 
* Piero Sinatti. *Ce ccose vogghiène le russe?* Theoria. Rome-Napule. 1993. ISBN 88-241-0340-5.
* Demetrio Volgic. *Mosca*. Le sciùrne d'a fine. Mondadori. Meláne. 1992 ISBN 88-04-36171-9.

* Istitute Sciugrafeche De Agostini. *'Ngeclopedije sciugrafeche**, <small>ediziune speciale pè 'u Corriere della Sera, vol. 6.</small> ''RCS Quotidiani s.p.a., Meláne, 2005. .''
* Istitute Sciugrafeche De Agostini. **Ngeclopedije sciugrafeche*', <small>ediziune speciale pè 'u Corriere della Sera, vol. 7.</small> *RCS Quotidiani s.p.a., Meláne, 2005. .''

## 'Ndruche pure
* Linee de successione ad 'u trone de Russie
* Suddivisiune d'a Russie

## Otre pruggette

## Collegamende sus a indernette
* 
*  Pùrtale de le site governative ufficiale
*  Cetate e reggione d'a Russie
* Russie Ôsce